Kristen Touborg (SF), 2004-12-02:
Jeg vil godt først komme med den principielle bemærkning, at jeg synes, det er uheldigt, at ministeren forlader en debat.
Jeg kender ikke grunden til, at ministeren forlader debatten, men jeg går ud fra, at der må være en meget god grund til, at det sker.
Når jeg alligevel ikke reagerede på formandens opfordring, så er det, fordi jeg faktisk også finder det urimeligt at afbryde mødet, medmindre der er en meget god grund til det.
Og jeg var jo ikke i stand til at vurdere, hvor god den grund var, derfor sagde jeg ikke noget om det.
Men mine principielle bemærkninger vil jeg gerne have sagt her fra talerstolen.
Og så til min ordførertale.
Kristendemokraternes beslutningsforslag kunne for så vidt godt være fremsat af SF.
Vi har længe gået ind for at styrke det lokale demokrati.
I vores forslag var der dog visse begrænsninger i forhold til, hvilke spørgsmål der kunne sættes til folkeafstemning, bl.a. budgetspørgsmålet.
Desværre stod vi ret alene med forslaget dengang, men det er jo rart at se, at vores ideer stille og roligt modnedes blandt andre partier.
Det er fint nok.
Forslaget om, at en borgmester kan væltes, har vi fremsat for et stykke tid siden.
Man kan undre sig over, at Venstre ikke bakker op om ideen, når man så, hvor svært det var at komme af med en borgmester, hr. Peter Brixtofte, på trods af at indicierne for misrøgt af kommunen var meget klare.
Kristendemokraternes idé om, at der skal være nogle klare regler for, hvor mange byrådsmedlemmer der skal være i de store kommuner, synes vi lyder interessant, og vi skal da opfordre til, at man studerer den del nærmere i Kommunaludvalget, eftersom regeringens udspil til ny kommunalreform ikke i tilstrækkelig grad sikrer mindretal ordentlig repræsentation i de nye storkommuner.
Men det ligger selvfølgelig i tråd med Venstres nye centralistiske betonstrategi.
Først nedlagde de bydelsrådene i København, næste skridt er amterne.
Hvornår mon de også afvikler kommunerne?
Endelig vil jeg erklære SF's sympati for ideen om nedsættelse af lokaludvalg eller lokalråd.
I den forbindelse synes vi, det ville være naturligt, at Kommunaludvalget tog initiativ til afholdelse af en større konference her i det tidlige forår.
For jeg tror, der er behov for, at det lokale demokrati styrkes, nu hvor kommunerne bliver større og større.
Ja, i virkeligheden er flere steder i Jylland ved at udvikle sig til små amter.
Og hvis vi skal få borgerne til at tro på demokrati også i fremtiden, er vi nødt til at gøre os nogle tanker om, hvordan man sikrer tilstrækkelig borgerindflydelse.
Jeg skal skynde mig at sige, at vi i SF ikke mener, at borgerinddragelse handler om frit valg af hjemmehjælpsfirmaer, frie plejehjem og lignende.
Venstres kongstanke om, at vi alle er forbrugere, vil jo på sigt ødelægge dette samfunds sammenhængskraft.
Afslutningsvis vil jeg have lov til at dryppe lidt malurt i bægeret til Kristendemokraterne.
Hvis I vil have bare en smule af de ideer igennem, som I beskriver i jeres B-forslag, tror I så, at Anders Fogh og Bendt Bendtsen er de rette samarbejdspartnere?
De har svigtet i forhold til børnefamilierne, i forhold til ulandsstøtten osv., og i går har de sendt det mest centralistiske forslag til kommunalreform, som tænkes kan, i høring.
Et forslag, der truer de mest udsatte, miljøet og flytter kommunalstyret endnu længere væk fra borgerne.